钦定古今图书集成/历象汇编/庶征典/第173卷 > 《田家杂占》 > 晋
## 钦定古今图书集成/历象汇编/庶征典/第173卷 > 《田家杂占》 > 晋

### 武帝太康九年塞北有死牛头语

按《晋书武帝本纪》，不载。　按《五行志》，太康九年，幽州
塞北有死牛头语，近牛祸也。是时帝多疾病，深以后
事为念，而托付不以至公，思瞀乱之应也。按师旷曰：
“怨讟动于人，则有非言之物。”而言，又其义也。京房《易
传》曰：“杀无罪，牛生妖。”

### 元帝建武元年牛生犊两头

按《晋书元帝本纪》，不载。　按《五行志》，“建武元年七月，
晋陵陈门才牛生犊，一体二头。”按京房《易传》言，“牛生
子，二首一身，天下将分之象也。”是时愍帝蒙尘于平
阳，寻为逆寇所杀。元帝即位江东，天下分为二，是其
应也。

### 太兴元年牛生犊骈体共腹

按《晋书元帝本纪》，不载。　按《五行志》，太兴元年，武昌
太守王谅，牛生子，两头八足，两尾共一腹，三年后死。
又有牛一足三尾，皆生而死。按司马彪说，“两头者，政
在私门，上下无别之象也。”京房《易传》曰：“足多者所任
邪也，足少者不胜任也。”其后王敦等乱政，此其祥也。
太兴四年，郊牛死。

按《晋书元帝本纪》，不载。　按《五行志》，太兴四年十二
月，郊牛死。按刘向说，《春秋》郊牛死，曰：宣公区霿昏乱，
故天不飨其祀。今元帝中兴之业，实王导之谋也。刘
隗探会上意，以得亲幸，导见疏外，此区霿不睿之祸。

### 成帝咸和二年牛生犊两头六足

按《晋书。成帝本纪》。不载。　按《五行志》。“咸和二年五月。
护军牛生犊。两头六足。是冬苏峻作乱。”

咸和七年，牛产犊，骈体共身。

按《晋书成帝本纪》，不载。　按《五行志》，“七年九月，袁荣
家牛产犊，两头八足，二尾共身。”